የኢሕአዴግ አጋር ፓርቲዎች አዲሱን ውህድ ፓርቲ ለመቀላቀል እየተስማሙ ነው
ሕወሓት ውህደቱን አስመልክቶ አስቸኳይ ጉባዔ ሊጠራ ነው        ከሕወሓት ተወካዮች ውጪ የኢሕአዴግ ምክር ቤት አባላት ባለፈው ሳምንት ለመዋሀድ በመስማማት የሚመሠርቱትን አዲሱን ውህድ ፓርቲ ለመቀላቀል፣ የኢሕአዴግ አጋር ፓርቲዎች እየተስማሙ ነው፡፡ የኢሕአዴግ ምክር ቤት ውሳኔን ተከትሎ አዲሱን የብልፅግና ፓርቲ ለመቀላቀል የኢሕአዴግ አጋር ፓርቲዎች በጠሩት አስቸኳይ ጉባዔና የሥራ አስፈጻሚ ኮሚቴ ስብሰባ እየወሰኑ ነው፡፡በዚህም መሠረት የሶማሌ ዴሞክራሲያዊ ፓርቲ (ሶዴፓ) ማክሰኞ ኅዳር 16 ቀን 2012 ዓ.ም. ባካሄው የሥራ አስፈጻሚ ኮሚቴ ስብሰባ ነው ከብልፅግና ፓርቲ ጋር ለመዋሀድ የወሰነው፡፡ የሥራ አስፈጻሚ ኮሚቴው በጅግጅጋ ባካሄደው ስብሰባ በውህድ ፓርቲው ሕግና ደንብ ላይ የመከረ ሲሆን፣ በፓርቲው የፖለቲካ ፕሮግራም አሠራርና አደረጃጀት ላይ መወያየቱ ታውቋል፡፡ የብልፅግና ፓርቲ አደረጃጀትና የኢሕአዴግ ውህደት ሶዴፓ የቆመለትን የአርብቶ አደር ማኅበረሰብ ፖለቲካዊና ኢኮኖሚያዊ ጥቅም የሚያስጠብቅ፣ እንዲሁም የሶማሊኛ ቋንቋን የፓርቲው የሥራ ቋንቋ እንደሚያደርግ የገለጸው ሶዴፓ፣ የሥራ አስፈጻሚው ውሳኔ ለማዕከላዊ ኮሚቴው እንደሚቀርብ ታውቋል፡፡ በተመሳሳይ ሰኞ ኅዳር 15 ቀን 2012 ዓ.ም. አስቸኳይ ጉባዔውን በአሶሳ ከተማ ያደረገው የቤንሻንጉል ጉምዝ ሕዝቦች ዴሞክራሲያዊ ፓርቲ (ቤጉሕዴፓ) ውህድ ፓርቲውን ለመዋሀድ በሙሉ ድምፅ አፅድቆታል፡፡ ቤጉሕዴፓ ለአገር ሊያበረክት የሚገባውን አስተዋጽኦ ለማበርከትም ሆነ በአገራዊ ጉዳዮች ላይ በባለቤትነት ለመሳተፍና ለመወሰን ዕድል ተነፍጎት መቆየቱን የገለጹት ሊቀመንበሩ አቶ አድጎ አምሳያ፣ ከለውጡ በኋላ ኢሕአዴግና አጋር ድርጅቶች የሚያደርጉት ውህደት ኅብረ ብሔራዊ አንድነትን በማጎልበት ሁሉም ዜጎች ያለ መድልኦ በአገራቸው ጉዳይ በጋራ ለመምከርና ለመወሰን የሚያስችላቸውን ዕድል የሚፈጥር መሆኑን ተናግረዋል፡፡ የክልሉ ርዕሰ መስተዳድር አቶ አሻድሊ ሐሰን በበኩላቸው፣ የክልሎችን በራስ የማስተዳደር ሕገ መንግሥታዊ መብት ይበልጥ በማጠናከር ከሌሎች የአገሪቱ ሕዝቦች ጋር በባለቤትነት ስሜት በጋራ ሆነው ጠንካራ የኢኮኖሚና የፖለቲካ ማኅበረሰብ ለመፍጠር እንደሚያስችልም ገልጸዋል፡፡ ባለፉት ዓመታት ከነበሩት አራት ብሔራዊ ድርጅቶች ውጩ የሚገኙት ድርጅቶችን አጋር የሚለው አሠራር አግላይ መሆኑን የገለጹት የቤጉሕዴፓ ማዕከላዊ ኮሚቴ ጽሕፈት ቤት ኃላፊ አቶ ይስሃቅ አብዱልቃድርም፣ አጋር ድርጅቶች በአገራቸው ጉዳይ ቀጥተኛ ተሳትፎ እንዳይኖራቸው አድርጎ መቆየቱን ጠቁመዋል፡፡የአፋር ብሔራዊ ዴሞክራሲያዊ ፓርቲ (አብዴፓ) ኅዳር 13 ቀን 2012 ዓ.ም. ባካሄደው አስቸኳይ ጠቅላላ ጉባዔም ወደ ብልፅግና ፓርቲ የሚደረገውን ውህደት በመደገፍ በሙሉ ድምፅ አፅድቆታል፡፡ ባለፉት 27 ዓመታት አፋርን ጨምሮ አምስቱ ክልሎች አጋር በመባል ተገልለው መቆየታቸውን የገለጹት የአብዴፓ ምክትል ሊቀመንበር አቶ አወል አርባ፣ አሁን የተገኘው ውህደት የአፋር ሕዝብ ከሌሎች ኢትዮጵያውያን ወንድሞቹ ጋር በጋራ አገርን ወደ ተሻለ ከፍታ ለማሻገር የሚያስችል መልካም አጋጣሚ የፈጠረ መሆኑን ጠቁመዋል፡፡ አፋር ራሱን አጥሮ ከመቀመጥ ይልቅ ከተሻሉ ሰዎች ጋር ተወዳድሮ ልማትና ሁለንተናዊ ዕድገት በማስመዝገብ አንድ ኢኮኖሚና የፖለቲካ ማኅበረሰብ ለመፍጠር የራሱን አሻራ የሚያሳርፍበት ጊዜ ላይ ይገኛል ያሉት ምክትል ሊቀመንበሩ፣ ውህደቱ አፋርኛን የአገሪቱ የሥራ ቋንቋ በማድረግ ከሌሎች ወንድም ሕዝቦች ጋር ያለውን ትስስር እንደሚያጎለብት ተናግረዋል፡፡ በተመሳሳይ የጋምቤላ ሕዝቦች አንድነት ዴሞክራሲያዊ ንቅናቄ (ጋሕአዴን) ባካሄደው አስቸኳይ ጉባዔ፣ ወደ ብልፅግና ፓርቲ የሚደረገውን ውህደት ለመደገፍ በሙሉ ድምፅ አፅድቆታል፡፡ የሐረር ብሔራዊ ሊግ (ሐብሊ) ማክሰኞ ኅዳር 16 ቀን 2012 ዓ.ም. 11ኛ መደበኛ ጉባዔውን ማካሄድ የጀመረ ሲሆን፣ ውህድ ፓርቲውን ለመቀላቀሉ ተወያይቶ ያፀድቃል ተብሎ ይጠበቃል፡፡ከዚህ በተጨማሪ የኢሕአዴግ አባል ፓርቲ የሆነው የአማራ ዴሞክራሲያዊ ፓርቲ (አዴፓ) ለሁለት ቀናት የሚቆየውን አስቸኳይ ጉባዔውን ማክሰኞ ኅዳር 16 ቀን 2012 ዓ.ም. ማካሄድ የጀመረ ሲሆን፣ የብልፅግና ፓርቲ ሕገ ደንብ፣ ፕሮግራም፣ አሠራርና አደረጃጀት ላይ ውሳኔ በመስጠት ውህደቱን ያፀድቀዋል ተብሎ ይጠበቃል፡፡ይህ በእንዲህ እንዳለ የኢሕአዴግ ምክር ቤት ባለፈው ሳምንት ካካሄደው ስብሰባ ራሱን ያገለለው ሕወሓት፣ ውህድ ፓርቲውን ላለመቀላቀል በሥራ አስፈጻሚውና በማዕከላዊ ኮሚቴው በሙሉ ድምፅ መስማማቱ ይታወሳል፡፡ ‹‹የኢሕአዴግ ሥራ አስፈጻሚ የውህደት ውሳኔ ለማስተላለፍ ሥልጣን የለውም፡፡ የኢሕአዴግ ምክር ቤትም እንደዚሁ ሥልጣን የለውም፤›› ያሉት የሕወሓት ሊቀመንበር ደብረ ጽዮን ገብረ ሚካኤል (ዶ/ር)፣ የሐዋሳ ጉባዔ ላይ ለኢሕአዴግ ምክር ቤት ውክልና ተሰጥቶታል የሚል ሐሳብ ተደጋግሞ እንደሚነሳ ተናግረዋል፡፡ ሆኖም የኢሕአዴግ ጉባዔ በእህት ድርጅቶች ዕጣ ፈንታ ለመወሰን በሌለው ሥልጣን ለኢሕአዴግ ውክልና ሊሰጠው አይችልም ብለዋል፡፡በሐዋሳው የኢሕአዴግ ጉባዔ የኢሕአዴግ ፕሮግራም ፕሮግራማችን ነው፣ አብዮታዊ ዴሞክራሲ መመርያችን ነው ተብሎ መወሰኑን ያስታወሱት የሕወሓት ሊቀመንበር፣ ‹‹አሁን እያየነው እንዳለ ግን ፕሮግራሙ ተቀይሯል፡፡ የሐዋሳ ጉባዔ ውሳኔ ተጥሷል፡፡ በመሆኑም አሁን ተዋህደው ብልፅግና የሚል ፓርቲ የመሠረቱት አካላት አዲስ ፓርቲ ነው የመሠረቱት፡፡ አዲስ ፓርቲ መመሥረት መብት ነው፡፡ ግን በኢሕአዴግ ስም መሆን የለበትም፡፡ በመሆኑም ይህ አዲስ ፓርቲ ኢሕአዴግን መውረስ አይችልም፤›› ብለዋል፡፡በቅርቡ የሕወሓት ጉባዔ እንደሚጠራ የገለጹት ሊቀመንበሩ፣ ፓርቲው በትግራይ ሕዝብ ትግልና መስዋዕትነት በመፈጠሩ ውሳኔውን ሕዝቡ እንደሚያሳልፍ አስታውቀዋል፡፡ 